עבד אל-מלכ ריגי

עבד אל-מלכ ריגי (באנגלית: Abdolmalek Rigi; בבלוצ'ית: عبدالمالک ریگی ; הגהה: /ˌɑːbdəlmɑːˈlɛk ˈriːɡi/  ;נולד ב־1979 - 20 ביוני 2010) היה לוחם בלוצ'י איראני וחוקר אסלאם במסגרת עולמא חוג חכמי הדת האסלאמיים, שהיה מנהיג ג'ונדאללה, ארגון מיליטנטי אסלאמיסטי סוני שפעל במחוז סיסתאן ובלוצ'סתאן שבדרום־מזרח איראן.

בשנת 2010 הוא נתפס והוצא להורג בתלייה על ידי ממשלת איראן.

 ילדות וחינוך 
עבד אל-מלכ ריגי נולד בשנת 1979, הוא השתייך לשבט ריגי, קבוצה אתנית בלוצ'ית. טרם ייסוד ג'ונדאללה, בהיותו נער, הורשע ריגי בתקיפה באמצעות סכין, ובעקבות זאת ריצה עונש מאסר.

 פעילות 
החל משנת 2007 התעוררה מחלוקת נרחבת בנוגע לתמיכה שקיבל הארגון ולקשריו הבין־לאומיים. על פי הערכתם של מספר מומחים, מיוחסים לג'ונדאללה קשרים לאל-קאעדה. כמו כן הארגון קיים מגעים עם ממשלת ארצות הברית וקבל מימון מאיראנים בלוצ'ים החיים מחוץ לאיראן.

תוכנית התחקירים הטלוויזיונית Dan Rather Reports של ערוץ הכבלים האמריקאי HDnet, בהנחיית דן ראד'ר, ראיינה את ריגי והציגה סרטון שבו הוא נראה מבצע עריפת ראש של גיסו. באותו ריאיון תיאר ריגי את עצמו כ״איראני״ והכחיש כי מטרתו היא הקמת מדינה בלוצ'ית נפרדת. לדבריו, מטרתו הייתה ״שיפור תנאי חייהם של הבלוצ'ים״, והוא טען כי קבוצתו ״נלחמת באופן בלעדי למען זכויות המוסלמים הסונים באיראן״.

על פי עדות של בן ערובה לשעבר, ריגי מעולם לא ישן באותו מקום במשך שני לילות רצופים ולא לחץ ידיים לאנשים אחרים ללא כפפות. עוד דווח שהוא חיקה בהתנהלותו ובסרטוניו אודות הוצאת בני ערובה להורג את אבו מוסעב א-זרקאווי. העיתון האיראני Kayhan דיווח בטעות ב־7 באפריל 2005 כי ריגי נהרג במבצע סמוך לגבול אפגניסטן. מאידך ב־11 באפריל 2005 פורסם סרטון שבו נראה ריגי חי. אחיו של ריגי, עבדולחמיד ריגי, האשים את אחיו בשיתוף פעולה עם אמריקאים נגד איראן. הרשויות באיראן טענו כי ריגי רצח גנרל איראני וביצע פיגועי טרור באיראן. טענות אלה הובילו למעצרו בפברואר 2010.

 פיגועים בולטים בהובלת עבד אל-מלכ ריגי
 יוני 2005: חטיפת אנשי צבא איראנים
 דצמבר 2005: הארגון תקף שיירה של הנשיא אחמדיניג'אד בכביש המהיר של חבל סרוואן. בהתקפה נהרג אחד מאנשי הביטחון של הנשיא.
 דצמבר 2006: הארגון נטל אחריות על חטיפתם של שבעה חיילים איראנים באזור. החמושים הסונים איימו להרוג את החיילים אם לא כל חבריהם לארגון לא ישוחררו מבתי הסוהר באיראן. לאחר כחודש שוחררו החיילים ככל הנראה לאחר משא ומתן.
 ינואר 2007: סדרת פיצוצים כנגד מטרות שלטון ברחבי מחוז סיסתאן ובלוצ'סתאן
 פברואר 2007: פיצוץ מכונית תופת ליד אוטובוס של משמרות המהפכה שבו נהרגו 18 בני אדם.
 פברואר 2009: הארגון לקח אחריות על מתקפה שהביאה למותם של 12 אנשי משמרות המהפכה שנסעו באוטובוס בעיר האיראני זהדאן. לפי הודאות שפורסמו בטלוויזיה האיראנית, כמה חשודים הודו כי הם חברי ג'ונדאללה וכי הם אומנו במקום סודי בפקיסטן.
 15 ביולי 2009 - הארגון לקח אחריות לביצוע פיגוע התאבדות כפול בפתח מסגד שיעי בעיר זהדאן, בירת מחוז סיסתאן ובלוצ'סתאן שבדרום מזרח איראן. בפיגוע נהרגו לפחות 25 שיעים ויותר מ-100 נפצעו. בהרוגים גם חברים במשמרות המהפכה. בהודעת הארגון נאמר כי ההתקפה כוונה נגד התכנסות של אנשי משמרות המהפכה. בעקבות הפיגוע הוצאו להורג בתלייה 13 מחברי הארגון בחודש יולי 2010.
 18 באוקטובר 2009: הארגון ביצע פיגוע במחוז סיסתאן ובלוצ'סתאן כנגד צמרת הפיקוד של משמרות המהפכה האיראניים שהגיע לביקור בעיר פישאן בדרום-מזרח איראן הקרובה לגבול פקיסטן. בפיגוע נהרגו 15 קצינים ומנהיגים במשמרות המהפכה האיראניים. אחד מהמנהיגים שנהרגו הוא גנרל נור עלי שושתרי, סגן מפקד הכוחות הקרקעיים של משמרות המהפכה. הרוג נוסף הוא מפקד מחוז סיסתאן ובלוצ'סתאן של משמרות המהפכה, מוחמד זאדה. כמו כן, בפיגוע נהרגו 40 אזרחים איראנים. לראשונה, המפגע הגיע מן החלק הבלוצ'י שבשלטון פקיסטן. בתגובה ב-25 בנובמבר עצרו שלטונות איראן שבעה פעילים בארגון.

 מעצר ב־2010 
ישנן שתי גרסאות סותרות לגבי מעצרו של ריגי. על פי ממשלת איראן, ב-23 בפברואר 2010, ריגי היה בטיסה מדובאי, איחוד האמירויות הערביות, לבישקק, קירגיזסטן, כשהוא טס עם דרכון אפגניסטי מזויף. כאשר המטוס חצה את המפרץ הפרסי, מטוסי קרב איראניים יירטו אותו. המטוסים האיראניים הורו לטייס לנחות בשטח איראן ו"מספר נוסעים זרים הורדו ממנו בכוח". כאשר המטוס נחת בנמל התעופה הבינלאומי בנדר עבאס, כוחות איראניים זיהו את ריגי ועצרו אותו. לאחר מעצרו, הטלוויזיה האיראנית הראתה את ריגי, כשידיו קשורות, מלווה על ידי ארבעה חיילי קומנדו איראניים רעולי פנים.

מצד שני, לדברי קצין מודיעין אמריקאי לשעבר, ריגי נלכד על ידי פקידים פקיסטניים ונמסר לאיראן בתמיכת ארצות הברית: "לא משנה מה הם אומרים. הם יודעים את האמת."

 הוצאה להורג בתלייה 
ב-20 ביוני 2010, דיווחו כלי תקשורת איראניים ובינלאומיים כי ריגי נתלה בכלא אווין שבטהראן. סוכנות הידיעות של הרפובליקה האסלאמית הצהירה כי ההוצאה להורג בוצעה בעקבות החלטה של בית הדין המהפכני של טהראן. היא ציטטה את הצהרת בית משפט לפיה: "ראש הקבוצה האנטי-מהפכנית החמושה במזרח המדינה היה אחראי לשוד מזוין, ניסיונות התנקשות, התקפות מזוינות על אנשי צבא ומשטרה ועל אזרחים, ורצח". הוצאתו להורג תוארה כ"מכה קשה" לג'ונדאללה.

ריגי נקבר בבית הקברות חווארן (Khavaran cemetery) בדרום מזרח טהראן.

סרט דרמה איראני, "כשהירח היה מלא", שנכתב ובוים על ידי נרג'ס אביאר, יצא לאקרנים בשנת 2019. הוא מבוסס על פי סיפורם של אחיו וגיסתו של ריגי.

 ראו גם 
 אבו מוסעב א-זרקאווי
 הפיצוץ במטה מפלגת הרפובליקה האסלאמית

קישורים חיצוניים

 Abdolmalek Rigi - Who Is He? 






 US offered Rigi 'extensive aid' for Iran attacks


 הערות שוליים 

קטגוריה:ראשי ארגוני טרור אסלאמי
קטגוריה:ארגוני טרור סוניים
קטגוריה:טרוריסטים מוסלמים
קטגוריה:בלוצ'ים
קטגוריה:פיגועי טרור באיראן
קטגוריה:אישים שהוצאו להורג באיראן
קטגוריה:אישים שהוצאו להורג בתלייה
קטגוריה:איראנים שנולדו ב-1979
קטגוריה:איראנים שנפטרו ב-2010